
УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖO И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане проект на Постановление на Министерския съвет за изменение и допълнение на Устройствен правилник на Изпълнителна агенция „Военни клубове и               военно- почивно дело“ (ИА ВКВПД), приет с ПМС № 132 от 27.05.2016 г.
Предложението е резултат от констатирани несъответствия в организационната структура на Агенцията, свързани с необходимостта ясно да бъдат разграничени административните звена, изпълняващи функции на обща администрация от тези, с функции на специализирана. Необходимо е и извършването на правно- технически редкации в определените функции по управление на военно- почивните домове и хотели, осъществявани в                главна дирекция „Военно- почивно дело и военни клубове“, поради необходимостта от тяхното актуализиране. Предлага се извършване на структурни и функционални промени, свързани с прецизиране на функциите и числеността на съответните административните звена в рамките на определената обща численост на персонала, в следните направления:
	 I. Обща aдминистрация:
      1. Дирекция „Управление на собствеността и обществени поръчки“: Дирекцията ще обединява административните звена, отговорни за управлението и експлоатацията на имотите- държавна собственост и за възлагането на процедурите по обществени поръчки. Дейността е взаимно свързана, поради големия сграден фонд, управляван от агенцията и се отнася до различните етапи на процеса по организиране и провеждане на възлагателните процедури. Обединяването на двете звена в самостоятелна дирекция ще даде възможност за по- добро администриране на процеса по планиране, провеждане и възлагане на процедурите и ще осигури засилен контрол на всички нива в него. С предлаганата промяна ще се постигне по- голяма оперативност и по- ефективен контрол в отделните етапи на възлагателния процес при обществените поръчки; 
2. Дирекция „Финанси“: Запазват се функционалните характеристики на дирекцията. Налице е недостатъчно обезпечаване с човешки ресурс на счетоводното обслужване, което води до необходимост от промяна в щатната численост на дирекция „Финанси“, съответно в броя на финансовите контрольори, откъдето ще бъде осигурена щатната бройка. 
3. Дирекция „Административно- правно обслужване и човешки ресурси“: Запазват се функционалните характеристики на дирекцията. Необходимо е осигуряването на една щатна бройка за нуждите на материалното осигуряване. Тя ще бъде осигурена от ГД ВПДВК, което води до необходимост от промяна в щатната численост на съответните административни звена.

II. Специализирана администрация: 
1. Главна дирекция ВПДВК: Основните функции на дирекцията се запазват, в т.ч. функциите по организирането на социалния отдих, реализиране на туристическа и туроператорска дейност, както и функциите по организиране на дейностите във военните клубове. Предвижда се да отпадне осъществяването на контрол по отношение дейността на военните клубове, военно- почивните домове, хотелите и местата за настаняване към военните клубове. Контролната дейност е свързана с осъществяване на периодични проверки в обектите по места. Тези обекти (част от съответната териториална дирекция), са част от структурата на Главната дирекция, също както и административното звено, изпълняващо контролни функции. Така въведеният контролен механизъм не дава достатъчно гаранции за обективност на резултатите. Поради тази причина се предлага звеното, на което са възложени контролни функции спрямо дейността на военните клубове, военно- почивните домове и хотели и организирането на социалния отдих, да бъде изведено от структурата на Главната дирекция. Щатната численост на дирекцията се намалява;
2. Дирекция „Контрол и представителни дейности“: Ще осъществява  функции по контрол на дейността на военните клубове, военно- почивните домове и хотелите, както и функции по организиране на представителни дейности и мероприятия. С предлаганата промяна се цели постигне по- голяма прозрачност и обективност на контролния процес и реално постигане на по- високо качество на основните и допълнителните туристически услуги, както и на услугите във военните клубове. Не на последно място, по този начин ще се постигне и съответствие с изискванията на чл.5, ал.3 от Закона за администрацията, тъй като организирането на представителни дейности и мероприятия се отнася пряко до правомощията на органа на държавна власт, свързани с неговата компетентност.
3. Дирекция „Жилищен фонд“: Дирекцията ще осъществява функции по картотекиране, управление и експлоатация на жилищния фонд и настаняване на правоимащите лица в жилища и общежития. С предлаганата промяна ще се постигне съответствие с изискванията на чл.5, ал.3 от Закона за администрацията, тъй като дейността по жилищно настаняване се отнася пряко до правомощията на органа на държавна власт, свързани с неговата компетентност.
По отношение на звената на пряко подчинение на изпълнителния директор, промените се свеждат до намаляване на броя на финансовите контрольори по изложените в т.I.2 съображения.
4. Извършват се редакции от правно- технически характер в определените функции по управление на военно- почивните домове и хотели, осъществявани в главна дирекция „Военно- почивно дело и военни клубове“, поради необходимостта от тяхното актуализиране. 
В допълнение следва да се отбележи, че в част от почивните бази, хотели и военни клубове лицата, които са назначени по трудово правоотношение на длъжност „главен специалист“, към момента са натоварени с аналитични функции. Така например голяма част от служителите, заети във военните клубове, както и служители, на които са възложени функции да организират работата на местата за настаняване, изпълняват експертни длъжности със спомагателни функции – ниво главен специалист. С оглед изискваното по- високо ниво на експертиза, същите ще бъдат преназначени на експертни длъжности с аналитични и/или контролни функции. По този начин ще се повишат изискванията за компетентност и ще се постигне по- висока ефикасност на работата. Преобразуването на правоотношението от трудово в служебно ще се извърши чрез прилагане на            §36 от Преходните и заключителните разпоредби на Закона за изменение и допълнение на Закона за държавния служител (ДВ, бр. 24 от 2006 г.) и ще обхване шест щатни бройки.
Всички структурни изменения са предвидени в рамките на утвърдената щатна численост на ИА ВКВПД. 
Изпълнението на проекта на акт не води до изменение в целевите стойности на показателите за изпълнение, в т.ч. ключовите индикатори.
За изпълнението на проекта на постановление не са необходими допълнителни разходи, които да бъдат одобрени по бюджета на Министерството на отбраната за 2025 г. за сметка на други бюджети по държавния бюджет.
Предложеният проект на акт не води до въздействие върху държавния бюджет.
На основание чл. 35, ал. 1, т. 4, буква „б“ от Устройствения правилник на Министерския съвет и на неговата администрация към проекта на постановление е изготвена и приложена финансова обосновка.
С проекта на акт на Министерския съвет не се транспонират актове на ЕС, поради което не се налага изготвяне на справка за съответствие с европейското право съгласно чл. 35, т. 7 от Устройствения правилник на Министерския съвет и на неговата администрация.
В съответствие с чл. 26, ал. 3 и 4 от ЗНА по проекта на постановление са проведени обществени консултации в законоустановения 30-дневен срок.
На основание 32, ал. 1 от Устройствения правилник на Министерския съвет и на неговата администрация докладът и проектът на постановление са съгласувани със заинтересованите министерства и ведомства, съгласно приложената справка. 

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖO И ГОСПОДА МИНИСТРИ,
  	
Във връзка с гореизложеното и на основание чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да приеме проекта на Постановление на Министерския съвет за изменение и допълнение на Устройствения правилник на Изпълнителна агенция „Военни клубове и военно- почивно дело“.			

